આજથી શરૂ થઈ રહેલી ટેસ્ટ મેચ વાનખેડે સ્ટેડિયમ ખાતેની કુલ ૨૪મી ટેસ્ટ હશે અને આયોજક રાષ્ટ્રની તરફેણમાં વિજય-પરાજયના આંકડા ૧૦-૭ છે. સાત ટેસ્ટ ડ્રોમાં પરિણમી હતી. ઈંગ્લેન્ડે ઉપરા ઉપરી ત્રણ મેચના પરાજય પછી ૨૦૦૬ અને ૨૦૧૨માં અહીં રમેલી છેલ્લી બંને ટેસ્ટ જીતી હતી. તે પરાજયો પહેલાં ઈંગ્લેન્ડનો એકમાત્ર વિજય ૧૯૮૦માં રમાયેલ બી.સી.સી.આઈ. (બૉર્ડ ઑફ કન્ટ્રોલ ફોર ક્રિકેટ ઈન ઈન્ડિયા)ની સુવર્ણ જયંતી ટેસ્ટમાં થયો હતો. બન્ને રાષ્ટ્ર વચ્ચે ૧૯૭૬માં અહીં રમાયેલ પ્રથમ ટેસ્ટ ડ્રો ગઈ હતી. વાનખેડે સ્ટેડિયમ ખાતે ટેસ્ટ મેચનું આયોજન ત્રણ વર્ષ બાદ ફરી થનાર છે તથા અહીં રમાયેલ છેલ્લી ટેસ્ટ નવેમ્બર ૨૦૧૩માં વેસ્ટ ઇન્ડીઝ સામે મહાન ક્રિકેટર સચીન તેન્ડુલકરની ૨૦૦મી વિદાય ટેસ્ટ બની હતી.